Ткъа нохчий эвла йистехь шайн куп йиллина къаьстина 1аш бара, шайна юккъехь цхьа немцойн х1усам йолуш. Нохчий бара Веданара а, Шуьйтара а, Шарара а. Веданхой дукхах берш Даьрг1ара а, Теза-Кхаьллара бара. Кест-кеста вовшахлетара Даьрг1ара а, Теза-Кхаьллара зударий. К1озарш ийзош, м1араш туьйсуш, маьхьарий хьоькхуш къапа-къарс оьккхуьйтура цара.Ткъа божарий йистах а бовлий, уьш д1асакъасто дагахь а боцуш, бийла а буьйлуш лаьттара, шайн зударий хецна буьтий. Т1ечевхина х1ума а ца дора. Цара х1ун къуьйсу, уьш вовшех х1унда тийсало суна ца хаьара. Ас тамаш бийриг цхьаъ дара: и дов хилла цхьа ши де даьлча, вовшашца цхьа а мекха я гамо йоцуш, цхьа доьзал санна хуьлий, хенах ха а тухий д1а х1уьттура. Веданал сов дуьне ганза болчу царна йозанах элп а я оьрсийн мотт а ца хаьара. Доцца аьлча, ма1а ламанхой бара. Цундела царна къаьстина хала дара. Т1ера бедарш йоманаш тихкина яра. Чу ча а дуьллий д1акъовлура не1аран мачийн бахтарш. Цхьацца болу жоьра зударий, божарий санна, майра, каде, ницкъ болуш хуьлура. Рицкъа лоьхуш талла а оьхура уьш. Цхьана варшахь ларамаза дуьхьалкхетта, карахь цхьа диг бен х1ума йоцуш, ча йинарг а яра. Тхан да лацале кест-кеста тхоьга гуллора божарийн тоба. Сан дас г1о дора царна кехаташ я заявлениш яздан, хьехам бора цхьацца г1уллакх дохьуш веъначунна. Г1о дора гергара нах схьалаха, аттачу балха я шофер деша ваха – масане хуьлура уьш. Цундела юьртахоша сий-ларам бора. Хилларг бакъдеш даго т1е ца оьцуш, таханий-кханий ц1а дохуьйту бохуш, дерриге а г1енах санна хеташ, цхьаболчара тоьлаш чохь хан-зама йоккхура. Цкъацкъа цхьаьнакхетий пондаран мерз бекабора. Сов г1ийла, г1айг1ане хуьлура мукъамаш: